
Universitatea din București, parteneră în organizarea celei de-a 11-a ediții a congresului Balkan Geophysical Society
Congresul, care va avea loc online în perioada 10-14 octombrie 2021, 
parte a Hub-ului CIVIS „Climă, mediu, energie”
Societatea de Geofizică Aplicată din România (SGAR), alături de Balkan Geophysical Society (BGS) și în parteneriat cu Universitatea din București, organizează, în perioada 10-14 octombrie 2021, cea de-a 11-a ediție a congresului Balkan Geophysical Society, eveniment cu tradiție al comunității geoștiințifice.
Congresul, care se va desfășura online, este o invitație deschisă pentru experții din domeniu, provocați să ofere comunității geoștiințifice posibilitatea de a împărtăși din expertiza și cunoștințele participanților, dar și o oportunitate de expunere către comunitate a informațiilor de ultimă oră și de a discuta cele mai noi tendințe în domeniul geofizicii aplicate sau teoretice. 
Astfel, în cadrul evenimentului se vor dezbate probleme actuale și tehnologii de viitor pentru studiul Pământului, al hazardelor geologice, stocarea dioxidului de carbon, dar și pentru descoperirea resurselor și gestionarea acestora. 
Congresul este organizat în parteneriat cu societățile membre Balkan Geophysical Society (BGS), European Association of Geoscientists and Engineers (EAGE), Society of Exploration Geophysicists (SEG), Institutul Naţional de Cercetare-Dezvoltare pentru Fizica Pământului, Institutul Național de Cercetare-Dezvoltare pentru Geologie și Geoecologie Marină și Institutul de Geodinamică al Academiei Române, cu sprijinul Halliburton, Geotesting și ESRI Romania, și în parteneriat media cu Discovery Channel și Radio Guerrilla. 
Evenimentul, parte a Hub-ului CIVIS „Climă, mediu, energie”
Universitatea din București este reprezentată la eveniment de Facultatea de Geologie și Geofizică și de Institutul de Cercetare al Universității din București (ICUB), care vor asigura comunicarea rezultatelor cercetărilor științifice efectuate în domeniul Geologie-Geofizică. Printre acestea menționăm rezultatele proiectului “Geothermal energy sources identification after joint-interpretation of geo-data from Baia Mare area (România)”, finanțat prin Fonduri Norvegiene.
Având în vedere importanța pe care congresul o are pentru România și pentru regiunea ţărilor asociate în cadrul Balkan Geophysical Society (Grecia, Turcia, Bulgaria, Ungaria, Serbia şi Albania), precum și faptul că tematica transversală a evenimentului vizează, printre altele, și provocările centrale definite de Future Earth, cea de-a 11-a ediție a congresului Balkan Geophysical face parte din seria evenimentelor organizate în cadrul Hub-ului CIVIS „Climă, mediu, energie”. 
CIVIS este o alianță academică ce reunește nouă dintre cele mai importante universități din Europa: Aix-Marseille Université, National and Kapodistrian University of Athens, Universitatea din București, Université Libre de Bruxelles, Universidad Autónoma de Madrid, Sapienza Università di Roma, Stockholm University, Eberhard Karls Universität Tübingen și University of Glasgow, în calitate de partener asociat.
„Ne face o deosebită plăcere să anunțăm că pentru BGS2021 Congress avem o serie de activități prevăzute pentru toate categoriile profesionale, de la studenți până la experți din industrie sau cercetători cu experiență. Astfel, am creat, special pentru studenți și masteranzi un workshop de pregătire pentru o carieră în industria energetică, susținut de departamentul Talent Aquisition al OMV Petrom, iar prezentările din cadrul celorlalte workshop-uri tematice vor fi susținute de specialiști cu o importantă reputație la nivel mondial”, a declarat Florina Țuluca, președinte al Societății de Geofizică Aplicată din România și al Balkan Geophysical Society.
Astfel, printre invitații care vor susține prezentări în cadrul celei de-a 11-a ediții a congresului Balkan Geophysical se regăsesc Anna Shaughnessy, președinte al Society of Exploration Geophysicists (SEG), Camelia Knapp, Head of the Boone Pickens School of Geology at Oklahoma State University, Catherine Truffert, CEO - IRIS Instruments, Gabriela Dan, președinte al Autorității Competente de Reglementare a Operațiunilor Petroliere Offshore la Marea Neagră, Alireza Malehmir, chair of NSG Division of the EAGE, și George Garbacea, președinte al Agenției Naționale pentru Protecția Mediului.

Mai multe informații cu privire la cea de-a 11-a ediție a congresului Balkan Geophysical Society pot fi accesate pe site-ul evenimentului, disponibil aici, iar mai multe detalii cu privire la panelurile și workshop-urile organizate pot fi consultate în agenda evenimentului, disponibilă aici. 
[bookmark: _GoBack]Înființată la București în mai 2021 de către geofizicieni implicați în activităţi de cercetare și activități de explorare, din mediul academic și privat, Societatea de Geofizică Aplicată din România își propune să susțină și să promoveze cercetarea în geofizică. În octombrie 2013, Societatea de Geofizică Aplicată din România s-a alăturat grupului Balkan Geophysical Society, iar din noiembrie 2015 a devenit Societate Asociată a European Association of Geoscientists and Engineers (EAGE). Începând cu anul 2019, Societatea de Geofizică Aplicată din România deţine conducerea Balkan Geophysical Society.
